༄། །ཚེ་དཔག་མེད་གྲུབ་རྒྱལ་ལུགས་གསང་སྒྲུབ་ཁྲོ་བོ་ལྷ་མང་གི་དབང་གི་མཚམས་སྦྱོར་འཆི་མེད་དཔལ་སྟེར་ཞེས་བྱ་བ་བཞུགས་སོ།།
བླ་མ་དང་བཅོམ་ལྡན་འདས་ཚེ་དབང་མགོན་པོ་གཉིས་སུ་མེད་པ་ལ་ཕྱག་འཚལ་ལོ།། འདིར་གསང་སྒྲུབ་ཁྲོ་བོ་ལྷ་མང་གི་དབང་གི་མཚམས་སྦྱོར་ཅུང་ཟད་བྲི་བར་བྱ་སྟེ། དེ་ཡང་སློབ་དཔོན་གྱིས་བདག་མདུན་བུམ་སྒྲུབ་དབང་ཆོག་ཚོགས་ལས་གཏོར་འབུལ་དང་བཅས་ལེགས་པར་གྲུབ་རྗེས། སློབ་མ་ཁྲུས་བྱ། བགེགས་གཏོར་བཏང་ནས་བར་དུ་གཅོད་པ་རྣམས་ཕྱིར་བསྐྲད་དེ་སྲུང་འཁོར་བསྒོམ། མཎྜལ་ཕུལ་ཟིན་པ་དང་འདི་སྐད་གླེང་བར་བྱའོ།། མར་གྱུར་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་བྱ། དེའི་ཆེད་དུ་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་དབང་བསྐུར་ཟབ་མོ་ལེགས་པར་ནོད་དེ་མཆོག་དང་ཐུན་མོང་གི་དངོས་གྲུབ་ཚུལ་བཞིན་དུ་བསྒྲུབ་པར་བྱའོ་སྙམ་པའི་སེམས་བསྐྱེད་དང་ལྡན་པས་ཉན་པ་གལ་ཆེ། དེ་ཡང་ཐོག་མ་ཁོ་ནར་དམ་པའི་ཆོས་གསུངས་པ་ལ་རྣ་བ་མི་གཏོད་པ་སྣོད་ཁ་སྦུབ་པ་ལྟ་བུའི་སྐྱོན་དང་། ཚིག་དོན་དྲན་ཤེས་ཀྱིས་མི་འཛིན་པ་སྣོད་ཞབས་རྡོལ་ལྟ་བུའི་སྐྱོན་དང་། དུག་གསུམ་གྱི་ཀུན་སློང་དང་ལྡན་པའི་བསམ་ངན་མི་སྤོང་བ་སྣོད་དུག་ཅན་ལྟ་བུའི་སྐྱོན་ཏེ་དེ་གསུམ་ངེས་པར་སྤངས་དགོས་ཤིང་། ཆོས་ཉན་པའི་ཚུལ་ཡང་སྡོང་པོ་བཀོད་པའི་མདོ་ལས། ཁྱེའུ་དཔལ་འབྱུང་གིས་ནོར་བཟང་ལ་འདི་སྐད་ཅེས། རིགས་ཀྱི་བུ་ཁྱོད་ཀྱིས་རང་ལ་ནི་ནད་པའི་འདུ་ཤེས་བསྐྱེད་པར་བྱའོ། །དགེ་བའི་བཤེས་གཉེན་ལ་ནི་སྨན་པའི་འདུ་ཤེས་དང་། རྗེས་སུ་བསྟན་པ་ནི་སྨན་གྱི་འདུ་ཤེས་དང་། ནན་ཏན་ཉམས་སུ་ལེན་པ་ནི་ནད་འཚོ་བའི་འདུ་ཤེས་བསྐྱེད་པར་བྱའོ། །གྲོགས་ཚངས་པ་མཚུངས་པར་སྤྱོད་པ་ལ་ནི་ནད་གཡོག་གི་འདུ་ཤེས་བསྐྱེད་པར་བྱའོ། །ཞེས་གསུངས་པ་དང་། སའི་སྙིང་པོའི་མདོ་ལས། གཅིག་ཏུ་དད་ཅིང་གུས་པས་ཆོས་ཉན་གྱི། །དེ་ལ་འཕྱ་ཞིང་སྐུར་པ་མི་བྱའོ། །ཆོས་སྨྲ་བ་ལ་མཆོད་པར་བྱ་བ་ནི། །སངས་རྒྱས་འདྲ་བ་དེ་ལ་འདུ་ཤེས་བསྐྱེད། །ཅེས་གསུངས་པ་ལྟར་དད་ཅིང་གུས་པས་བསྟི་སྟངས་དང་ཞེ་སར་བཅས་ནས་ཉན་དགོས་ལ། དད་པ་དེ་ལ་ཡང་རྣམ་པར་ཕྱེ་ན་གསུམ་ཡོད་དེ། དཀོན་མཆོག་གསུམ་དང་། བདེན་པ་བཞི་དང་། ལས་དང་འབྲས་བུའི་ཚུལ་གྱིས་རྣམ་གཞག་ལ་ངེས་ཤེས་བརྟན་པོ་སྐྱེས་པ་ནི་ཡིད་ཆེས་པའི་དད་པ་དང་། ལྟོགས་པ་ཟས་འདོད་པའམ་སྐོམ་པ་ཆུས་གདུངས་པ་ལྟར། འཁོར་བའི་སྡུག་བསྔལ་ལས་ཐར་ནས་མྱུར་དུ་སངས་རྒྱས་ཐོབ་པར་འདོད་པ་ནི་འདོད་པའི་དད་པ་དང་། སྤྱིར་སངས་རྒྱས་བྱང་སེམས་དང་། སྒོས་ལྷ་དང་བླ་མ་ལ་ཡིད་གུས་པ་ཆེན་པོའི་སྒོ་ནས་ཐ་མལ་པའི་འདུ་ཤེས་སྤངས་ཏེ། སངས་རྒྱས་དངོས་ཡིན་སྙམ་པའི་བློ་དང་བ་ཆེན་པོ་བསྐྱེད་པ་ནི་དང་བའི་དད་པ་སྟེ་གསུམ་བསྐྱེད་དགོས་ཏེ། ཆོས་མངོན་པ་ལས། དད་པ་གང་ཞེ་ན། ལས་དང་། འབྲས་བུ་དང་། བདེན་པ་དང་། དཀོན་མཆོག་ལ་མངོན་པར་ཡིད་ཆེས་པ་དང་། འདོད་པ་དང་སེམས་དང་བའོ། །ཞེས་གསུངས་ཤིང་། གཞན་ཡང་དཀོན་མཆོག་སྒྲོན་མེའི་མདོ་ལས། དད་པ་སྔོན་འགྲོ་མ་ལྟར་བསྐྱེད་པ་སྟེ། །ཡོན་ཏན་ཐམས་ཅད་འབྱུང་ཞིང་འཕེལ་བར་བྱེད། །དོགས་པ་སེལ་ཞིང་ཆུ་བོ་རྣམས་ལས་སྒྲོལ། །དད་པ་བདེ་བའི་གྲོང་ཁྱེར་མཚོན་པ་ཡིན། །དད་པ་རྙོག་པ་མེད་ཅིང་སེམས་དང་བྱེད། །ང་རྒྱལ་སྤོང་ཞིང་གུས་པའི་རྩ་བ་ཡིན། །དད་པ་གཏེར་དང་ནོར་དང་རྐང་པའི་མཆོག །ལག་པ་བཞིན་དུ་དགེ་སྡུད་རྩ་བ་ཡིན། །ཞེས་སོགས་ཕན་ཡོན་དང་དགོས་པ་རྒྱ་ཆེར་གསུངས་པ་ལྟར་ཤིན་ཏུ་གལ་ཆེ་བ་ཡིན་ལ། གང་ཉན་པར་བྱ་བའི་ཆོས་ནི། འོ་སྐོལ་གྱི་སྟོན་པ་ཐམས་ཅད་མཁྱེན་ཅིང་གཟིགས་པ་དེས། གདུལ་བྱ་ཚད་མེད་པ་སྨིན་གྲོལ་ལ་འགོད་པའི་ཕྱིར། ཆོས་ཀྱི་ཕུང་པོ་མཐའ་ཡས་པ་ཞིག་གསུངས་པའི་དོན་མདོར་བསྡུ་ན། རྒྱུ་ལམ་དུ་བྱེད་པ་མཚན་ཉིད་ཀྱི་ཐེག་པ་དང་། འབྲས་བུ་ལམ་དུ་བྱེད་པ་སྔགས་ཀྱི་ཐེག་པ་གཉིས་སུ་འདུ་ཞིང་། དེ་གཉིས་ཀྱི་ཁྱད་པར་ནི། རྣམ་པའི་མཆོག་དང་ལྡན་པའི་སྟོང་པ་ཉིད་ནི་རྒྱུ་ཡིན་ལ། དེ་ཕ་རོལ་ཏུ་ཕྱིན་པའི་ཐེག་པ་ནས་གཙོ་བོར་སྟོན་པས་རྒྱུའི་ཐེག་པ་ཞེས་བྱ་ལ། འགྱུར་བ་མེད་པའི་བདེ་བ་ཆེན་པོ་ནི་འབྲས་བུ་ཡིན་ལ། དེ་སྔགས་ཀྱི་ཐེག་པ་ནས་གཙོ་བོར་སྟོན་པས་འབྲས་བུའི་ཐེག་པ་ཞེས་བྱ་སྟེ། དབང་མདོར་བསྟན་ལས། སྟོང་ཉིད་གཟུགས་འཛིན་རྒྱུ་ཡིན་ཏེ། །འབྲས་བུ་སྙིང་རྗེ་མི་འགྱུར་འཛིན། །སྟོང་ཉིད་སྙིང་རྗེ་དབྱེར་མེད་པ། །བྱང་ཆུབ་སེམས་ཞེས་བྱ་བར་བཤད། །ཅེས་གསུངས། དེ་གཉིས་ཀྱི་ནང་ནས་ཀྱང་སྔགས་ཁྱད་པར་དུ་འཕགས་ཏེ། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ནས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པ་ལྟར་ཡིན་ལ། དེ་ལྟར་ཐེག་པ་སྤྱིའི་རྣམ་གཞག་ཅུང་ཟད་སྔོན་དུ་བཏང་ནས། ད་ལན་འདིར་དོན་དུ་གཉེར་བྱ་དངོས་ནི། གནས་སྐབས་སུ་ཚེ་བསྲིང་བ་དང་། མཐར་ཐུགས་རྣམ་མཁྱེན་ཐོབ་པར་བྱ་བ་ཡིན་ཞིང་། དེ་ཡང་ཇི་སྐད་དུ་ལུང་ལས། གང་ཕྱིར་འདི་ན་ཡིད་འོང་བ། །སྲོག་ལས་གཞན་པ་ཡོད་མ་ཡིན། །བརྩེ་མེད་འཆི་བའི་འཇིགས་པ་ལས། །ཐར་པའི་ཐབས་ནི་ཀུན་ཏུ་དཔྱད། །དེ་བས་མྱུར་དུ་ཐབས་མང་པོས། །འཆི་བ་བླུ་བ་རྣམ་པར་བརྟག །ཅེས་གསུངས་པ་ལྟར། ཤེས་ལྡན་རྣམས་ཀྱིས་བགྱི་བར་འོས་པའི་བྱ་བ་གང་དང་གང་གི་སྔོན་དུ། ཚེ་བསྲིངས་པའི་ལེགས་བྱས་འདི་ཁོ་ན་ལ་སྔགས་དང་རྫས་དང་སྨན་དང་ཏིང་ངེ་འཛིན་སོགས་སྒོ་དུ་མ་ནས་འབད་དགོས་ཤིང་། དེ་ལ་རིགས་དྲུག་གི་སེམས་ཅན་ཕལ་མོ་ཆེ་ལ་རང་རང་གི་ཚེ་ཚད་རེ་བཤད་པ་ཡོད་ལ། དེ་དག་གི་ནང་ཚན་མིའི་འགྲོ་བ་ལ། མཛོད་ལས། སྒྲ་མི་སྙན་ན་ལོ་སྟོང་སྟེ། །གཉིས་ན་ཕྱེད་ཕྱེད་དམན་པའོ། །འདི་ན་མ་ངེས་ཐ་མར་ནི། །ལོ་བཅུ་དང་པོ་དཔག་ཏུ་མེད། །ཅེས་བྱང་གླིང་པའི་མི་ལ་ཚེ་ཚད་ལོ་སྟོང་དང་། ཤར་ནུབ་ཀྱི་མིའི་ཚེ་ཚད་ལོ་ལྔ་བརྒྱ་དང་ཕྱེད་དང་སུམ་བརྒྱར་བཤད་ཅིང་། ལྷོ་འཛམ་བུ་གླིང་འདིར་བསྐལ་པ་དང་པོའི་དུས་ཚེ་ལོ་དཔག་ཏུ་མེད་པ་ནས། བདག་ཅག་གི་སྟོན་པ་འདི་ཉིད་ཚེ་ལོ་བརྒྱ་པའི་དུས་སུ་བྱོན་པ་ལྟ་བུས་མཚོན་ནས་མ་ངེས་པའི་མཐའ་ཅན་དུ་བཤད་པས། ཚེའི་རྟེན་འབྲེལ་གྱི་འཇུག་སྒོར་འོས་པ་ནི་ལྷོ་གླིང་པའི་མི་རྣམས་འབའ་ཞིག་ཡིན་ལ། དེའི་ཚུལ་ཡང་། གསེར་འདོད་དམ་པའི་མདོ་ལས། ཚེ་རིང་བའི་རྒྱུ་ནི་གཉིས་ཏེ། སྲོག་གཅོད་པ་སྤོང་བ་དང་། གཞན་ལ་ཁ་ཟས་རབ་ཏུ་སྦྱིན་པའོ། །ཞེས་གསུངས་པ་ལྟར་སྟོབས་ལྡན་གྱི་རྒྱལ་པོ་རྣམས་ཀྱིས། མངའ་འོག་གི་འགྲོ་བར་གཏོགས་པ་ལ་རི་རྒྱ་ཀླུང་རྒྱ་སྡོམ་པ་ལྟ་བུ་མི་འཇིགས་པ་སྐྱབས་ཀྱི་སྦྱིན་པས་ཕན་གདགས་པ་དང་། དེ་ལྟའི་ནུས་པ་མེད་ཀྱང་རང་སྟོབས་དང་སྦྱར་བའི་འཆི་ངེས་ཀྱི་སྲོག་བླུ་བ། ཉེའུ་འདོན་པ། ལམ་འཕྲང་འཆོས་པ། ཟམ་པ་འཛུགས་པ། ཚ་ཚ་གདབ་པ། ནད་པ་ལ་སོགས་ལ་སྨན་དང་། ཁ་ཟས་དང་ཡོ་བྱད་གཞན་གྱིས་ཕན་འདོགས་པ། དགེ་སློང་ཁྲིམས་ལྡན་བཞི་སྡེར་ལོང་པས་སྦྱིན་པ་རྣམ་བཞིའི་དོན་ཚང་བའི་བསིལ་གཏོར་བརྒྱ་རྩ་གཏོང་དུ་འཇུག་པ་སོགས་ཚེ་ཐུང་བའི་ལན་ཆགས་བུ་ལོན་སྦྱོང་བའི་ཐབས་ལ་འབད་པ་ཐུན་མོང་གི་ཐེག་པ་ལ་གྲགས་པ་བཞིན་དང་། ཐུན་མོང་མ་ཡིན་པའི་རྒྱུད་སྡེ་ལ། བྱ་སྤྱོད་ཀྱི་རྒྱུད་ལས་བཤད་པ་ལྟར། སློབ་དཔོན་ཆེན་པོ་ཛེ་ཏཱ་རིས་ཚེ་དཔག་མེད་ལྷ་དགུའི་དཀྱིལ་འཁོར་དུ་དབང་བསྐུར་ཞིང་། བསྙེན་སྒྲུབ་ལས་སྦྱོར་གྱི་སྒོ་ནས་ཚེ་སྲིང་པ་དང་། རྣལ་འབྱོར་རྒྱུད་ཀྱི་སྦྱོང་རྒྱུད་དུ། ཚེ་དཔག་མེད་གསུང་གི་དཀྱིལ་འཁོར་དང་། ཕྱག་རྡོར་འཆི་བདག་འཇོམས་པ་ཐུགས་ཀྱི་དཀྱིལ་འཁོར་ལ་བརྟེན་ནས་ཚེ་སྲིང་ཚུལ་རྒྱས་པར་བཤད་མོད་ཀྱི། འདིར་རྣལ་འབྱོར་བླ་མེད་ཀྱི་རྒྱུད་ལ་གཉིས་སུ་དབྱེ་བའི་ཕ་རྒྱུད། དེ་ལ་འདུས་པ་རྒྱུད་ཕྱི་མར། རྒྱུད་རྒྱལ་རྡོ་རྗེ་ཅན་རྣམས་ཀྱིས། །འཁོར་ལོ་སྒྱུར་བ་དྲུག་གི་རྒྱ། །ཞེས་བརྟག་པ་རྣམ་པར་སྣང་མཛད་ཀྱི་རྒྱུད། རྡོ་རྗེ་ཅན་མི་བསྐྱོད་པའི་རྒྱུད། རིན་ཆེན་འབྱུང་ལྡན་རྡོ་རྗེ་ཉི་མའི་རྒྱུད། འོད་དཔག་མེད་པདྨ་གར་གྱི་དབང་ཕྱུག་གི་རྒྱུད། རྟ་མཆོག་དོན་ཡོད་གྲུབ་པའི་རྒྱུད། ཁྱབ་བདག་རྡོ་རྗེ་འཆང་གི་རྒྱུད་དང་དྲུག་ཏུ་ཡོད་པ་ལས། འདིར་པདྨ་གར་གྱི་དབང་ཕྱུག་གི་རྒྱུད། དེའི་རྩ་རྒྱུད་འབུམ་པ་དང་། བཤད་རྒྱུད་འོད་ཟེར་དྲྭ་བ་ལ་བརྟེན་ནས་མ་གཅིག་གྲུབ་པའི་རྒྱལ་མོས་མན་ངག་ཏུ་བསྡེབས་པ། ཕྱི་སྒྲུབ་ལྷ་གཅིག་བུམ་གཅིག ནང་སྒྲུབ་ཞི་བ་ལྷ་མང་། གསང་སྒྲུབ་ཁྲོ་བོ་ལྷ་མང་། དེ་ཁོ་ན་སྙིང་པོའི་སྒྲུབ་ཐབས། གཞན་ཡང་དཀར་པོ་ལྷ་དགུ། གོང་ཁུག་མ་ལྷ་ལྔ་མ་དང་ལྷ་དགུ་མ། ལས་ཁ་ཚར་ལ་ཚེ་ཟན་ལ་བརྟེན་པ། ཐོད་པ་ལ་བརྟེན་པ། རིལ་བུ་ལ་བརྟེན་པ། དར་མདུད་ལ་བརྟེན་པ་སོགས་ཚེ་སྲིང་བའི་ཐབས་དཔག་ཏུ་མེད་པ་ལས། འདིར་གསང་སྒྲུབ་ཁྲོ་བོ་ལྷ་མང་། དེ་གང་ལས་བྱུང་བ་བླ་མ་བརྒྱུད་པའི་ལོ་རྒྱུས་ཀྱི་དབང་དུ་བྱས་ན། རྗེ་བཙུན་གསང་བའི་བདག་པོའི་སྒྱུ་འཕྲུལ་མིའི་སྲིད་པར་ཟློས་པ། འཇའ་ཚོན་སྐུ་ཅན་རས་ཆུང་ཞབས་མཚན་དངོས་རྡོ་རྗེ་གྲགས་པ་དེ་ཉིད་ཀྱིས་རྒྱ་གར་འཕགས་པའི་ཡུལ་དུ་ལན་གསུམ་ཕེབས་པའི་དང་པོ་ནི་བྱིས་པའི་དུས་ས་ནད་ཀྱིས་ཟིན་པ། ཨ་ཙ་ར་སྙིང་རྗེ་ཅན་ཞིག་གིས་ཁྲིད་ནས་བླ་མ་ཝ་ལ་ཙནྡྲ་དང་མཇལ་ཏེ། ཕྱག་ན་རྡོ་རྗེ་གཏུམ་པོ་གནང་ནས་བསྒྲུབས་པས་སྙུན་ལས་གྲོལ། བར་མ་ནི་བཀའ་དྲིན་བསབ་ཕྱིར་བོད་དུ་བསོད་སྙོམས་བྱས་ཏེ་གསེར་འབུལ་བ་ལ་བྱོན། ཕྱིས་སོར་རྗེ་བཙུན་ཡབ་སྲས་ལ་ཕྲག་དོག་ཅན་གྱི་སྟོན་པས་རྩོད་པ་བྱས་པའི་རྐྱེན་གྱིས་རྒྱ་གར་ཡུལ་དུ་ལུས་མེད་མཁའ་འགྲོའི་ཆོས་སྐོར་གྱི་འཕྲོ་སོགས་ཞུ་བ་ལ་བྱོན་ནས་བླ་མ་ཏི་ཕུ་པའི་དྲུང་དུ་ཆོས་གསན་ཞིང་ཡོད་པའི་སྐབས་ཤིག བླ་མའི་ཞལ་ནས། བུ་རས་ཆུང་པ་ཁྱོད་རང་དེ་རིང་གྲོང་ཁྱེར་ཕ་རོལ་དགེ་བ་ཞེས་བྱ་བའི་ཚོང་འདུས་ཀྱི་ལྟད་མོ་ལ་སོང་ཞིག་གསུངས་པ་ལྟར་བྱོན་པས། དེ་ན་རྣལ་འབྱོར་པ་ཨ་མོ་གྷ་བཛྲ་ཞེས་བྱ་བ། ཤ་རྩི་སྔོ་བ། མིག་རྩ་དམར་བ། སྐྲ་སྤྱི་བོར་བཅིངས་པ། ཀྲིཥྞ་སཱ་རའི་རྭ་དུང་ནམ་མཁར་གཏད་ནས་འབུད་པ་ཞིག་འདུག་པ་དེས། རས་ཆུང་པ་ལ་སྤྱན་ཆེན་པོ་གཅིག་གཟིགས་ནས། བོད་ཕྲུག་སྙིང་རྗེ་བ་གཅིག་འདུག་སྟེ། ཁྱོད་ལ་ཞག་བདུན་གྱི་ཚེ་ལས་མི་འདུག་པ་བྱས་པས། རས་ཆུང་པ་ཐུགས་སྐྲག་སྟེ་བླ་མའི་སྤྱན་སྔར་བྱོན་ནས་ཞུས་པས། ཏི་ཕུ་པའི་ཞལ་ནས། དེ་ངས་ཀྱང་ཤེས་ཏེ་མ་སྨྲས་པ་ཡིན། ད་སྟེ་མ་གཅིག་གྲུབ་པའི་རྒྱལ་མོ་ཞེས་བྱ་བ། ངོ་བོ་ཡེ་ཤེས་ཀྱི་མཁའ་འགྲོ་མ། རྣམ་པ་མི་མོའི་ཚུལ་བཟུང་བ། ཚེ་དཔག་མེད་དངོས་ཀྱིས་རྗེས་སུ་བཟུང་བ་ཞིག་ཡོད་པ་དེ་ལ་གསོལ་བ་འདེབས་དགོས་པ་ཡིན་གསུངས་ནས་ཤིང་སྤང་གསེར་གྱི་མཎྜལ་དུ་ཞག་བདུན་ས་སྡེ་བཙུགས་ནས་གསོལ་བ་བཏབ་པས། ཐོ་རེངས་ཀྱི་དུས། མཁའ་འགྲོ་མ་དམར་སྨུག་རུས་པའི་རྒྱན་ཅན་ཌཱ་མ་རུ་དང་ཁ་ཊྭཱཾ་ག་བསྣམས་ནས་ནམ་མཁའ་ལ་གར་བསྒྱུར་ཞིང་། གཅིག་དང་དུ་མ་སོགས་འདོད་དགུར་བསྒྱུར་བའི་རྫུ་འཕྲུལ་སྣ་ཚོགས་སྟོན་པ་གཅིག་མཇལ་བ་ལ། གསེར་གྱི་མཎྜལ་ཕུལ་ནས། བདག་རྗེས་སུ་བཟུང་དུ་གསོལ་ཞེས་གསོལ་བ་བཏབ་པས། ཚེ་དཔག་མེད་ཀྱི་དཀྱིལ་འཁོར་སྤྲུལ་ནས་དེར་དབང་བསྐུར། རྒྱུད་བཤད། མན་ངག་བསྟན་ནས་བསྒྲུབས་པས། ངེས་པའི་འཆི་ལྟས་ཡུན་ཐུང་ངུས་བཟློག་པའི་མཚན་མ་གཟིགས། དེར་གྲུབ་པའི་རྒྱལ་མོའི་ཞལ་ནས། བུ་རས་ཆུང་པ་ཚེ་ཇི་ཙམ་ཐུབ་པར་འདོད་གསུངས་པ་ལ། ད་ཤི་ཡང་མི་ལྟོ་སྙམ་པའི་བར་ཐུབ་པར་འདོད་ཞུས་པས། བོད་ངན་པའི་བསམ་པ་མཐོ་དམན་ཆེ་བས་ངེས་པ་མེད། བུ་ཕའི་ཚེ་དང་མཉམ་པར་བྱའོ་གསུངས་ཏེ། དེ་དུས་རས་ཆུང་པས་དགུང་ལོ་ཞེ་བཞི་བཞེས་པ་ལ། སླར་ཞེ་བཞི་འཐུད་དེ་གྱ་བརྒྱད་དུ་བསྲིངས་པས། ཕ་མི་ལ་རས་པ་དང་སྐུ་ཚེ་མཉམ་པར་མིའི་འཇིག་རྟེན་དུ་འཚོ་ཞིང་གཞེས་ལ། མཐར་འཆི་མེད་འཇའ་ཚོན་ལྟ་བུའི་སྐུ་བརྙེས་ནས་ད་ལྟ་ཡང་ལྕང་ལོ་ཅན་ན། བཙུན་མོ་ལྔ་བརྒྱའི་གཙོ་བོར་གསང་སྔགས་རྡོ་རྗེ་ཐེག་པའི་འཆད་ཉན་མཛད་བཞིན་པར་བཞུགས་པ་ཡིན་ལ། དེ་ལྟ་བུའི་རྗེ་བཙུན་དམ་པ་དེས་ཟབ་པ་དང་རྒྱ་ཆེ་བའི་ཆོས་ཚུལ་བསམ་གྱིས་མི་ཁྱབ་པ་ཞིག་བོད་དུ་སྤྱན་དྲངས་ཏེ། ཚེ་དཔག་མེད་རྟ་མགྲིན་གྱི་ཤམ་བུ་ཅན་དང་། ཕྱག་ན་རྡོ་རྗེ་ཁྱུང་གི་ཤམ་བུ་ཅན་ལ་སོགས་པའི་གདམས་ངག་ཤམ་བུ་ཅན་རང་ཡང་བཅོ་བརྒྱད་ཡོད་པ་ལས། རྗེ་མི་ལས། སྔར་མ་གྲགས་པའི་གདམས་པ་ཁྱད་པར་ཅན་ཞིག་ང་ལ་སྐྱེས་སུ་ཕུལ་ཞིག་ཅེས་བཀའ་སྩལ་པ་བཞིན། ཚེ་དཔག་མེད་པའི་ཆོས་སྐོར་རྣམས་མཎྜལ་གྱི་ཚུལ་དུ་རྗེ་བཙུན་ཆེན་པོ་ལ་ཕུལ། རྗེ་དེས་ཀྱང་ཐུགས་ཉམས་སུ་བཞེས་ཤིང་སློབ་མའི་ཚོགས་ལ་བཀའ་དྲིན་དུ་མཛད་པ་ཡིན་ལ། དེ་ལྟར་གྱི་ཚེ་ན། མགོན་པོ་ཚེ་དཔག་མེད་ཀྱིས་མ་གཅིག་གྲུབ་པའི་རྒྱལ་མོ་ལ་གནང་ཞིང་། དེས་རས་ཆུང་པ་རྗེས་སུ་བཟུང་བའམ། ཡང་ན་གྲུབ་པའི་རྒྱལ་མོས་ཏི་ཕུ་པ། དེས་རས་ཆུང་པ་ལ་གནང་བ་དང་། ཁྱད་པར་དུ་རྗེ་མི་ལས། མ་གཅིག་གྲུབ་པའི་རྒྱལ་མོ་ལ། །ཁྱོད་ལས་ང་རང་འབྲེལ་བ་ཟབ། །ཅེས་གསུངས་པ་དེའི་ཕྱིར། གྲུབ་པའི་རྒྱལ་མོ་ཉིད་ལས་རྗེ་བཙུན་ཆེན་པོས་གསན་པའམ། ཏི་ཕུ་གསང་སྔགས་སྡོང་པོ་ལ། །ང་ལས་ལྷག་པའི་སློབ་མ་མེད། །ཅེས་པས། ཏི་ཕུ་བ་ལས་རྗེ་མི་ལས་གསན་པ་བྱས་ཀྱང་འགལ་བ་མེད་ཅིང་། སྤྱི་འགྲོ་ལྟར་ན། རས་ཆུང་པས་རྗེ་བཙུན་ཆེན་པོ། དེས་ཆོས་ཀྱི་རྒྱལ་པོ་དཔལ་ཟླ་འོད་གཞོན་ནུ། དེ་ནས་རིམ་པ་བཞིན། འགྲོ་བའི་དཔལ་མགོན་ཕག་མོ་གྲུབ་པ། གྲུབ་ཐོབ་ཆེན་པོ་གླིང་། འཕགས་པ་འཇིག་རྟེན་དབང་ཕྱུག་གི་སྒྱུ་མ་ཆོས་ཀྱི་རྗེ། དེ་ལ་ཐུགས་དམ་ལྷ་དགུ་ཡོད་པའི་ནང་ཚན་ཕྲལ་དགོས་ཀྱི་ཆོས་གསུམ་པ་འཆི་མེད་སྒྲུབ་པའི་ཆོས་སྡེ། དེ་ནས་སེང་གེའི་མཚན་ཅན་བརྒྱད་ཀྱི་བར་དུ་མཁན་ཆེན་རྡོ་རྗེ་རིན་ཆེན། དེ་རྗེས་བློ་གྲོས་སེང་གེ་ནས་ཡེ་ཤེས་རིན་ཆེན། ཤེས་རབ་བཟང་པོ། དཔལ་རྒྱལ་བའི་དབང་པོ། གྲུབ་ཆེན་ཤཱཀྱའི་མཚན་ཅན། འབྲུག་ཆེན་ངག་དབང་ཆོས་རྒྱལ། གོང་མ་ཆོས་ཀྱི་གྲགས་པ། ཀུན་སྤངས་ཤེས་རབ་རྒྱ་མཚོ། ཐམས་ཅད་མཁྱེན་གཟིགས་མི་ཕམ་པདྨ་དཀར་པོ། དེ་ནས་ལྷ་རྩེ་ཞབས། དཔག་བསམ་དབང་པོ། ཀུན་དགའ་ལྷུན་གྲུབ། ཆོས་ཀྱི་དབང་ཕྱུག དགེ་ལེགས་བཞད་པ།